《郢城怀古》
唐代·李百药

客心悲暮序，登墉瞰平陆。
林泽窅芊绵，山川郁重复。
王公资设窅，名都拒江隩。
方城次北门，溟海穷南服。
长策挫吴豕，雄图竞周鹿。
万乘重沮漳，九鼎轻伊谷。
大蒐云梦掩，壮观章华筑。
人世更盛衰，吉凶良倚伏。
遽见邻交断，仍睹贤臣逐。
南风忽不尽，西师日侵蹙。
运圮属驰驱，时屯恣敲扑。
莫救夷陵火，无复秦庭哭。
鄢郢遂丘墟，风尘俄惨黩。
狐兔时游戏，霜露日沾沐。
钓渚故池平，神台尘宇覆。
阵云埋夏首，穷阴惨荒谷。
怅矣舟壑迁，悲哉年祀倏。
虽异三春望，终伤千里目。

作者简介：李百药（565--648），字重规，定州安平（今属河北）人，唐朝史学家、诗人。 其父李德林曾任隋内史令，预修国史，撰有《齐史》。隋文帝时百药仕太子舍人、东宫学士。隋炀帝时仕桂州司马职，迁建安郡丞。后归唐，拜中书舍人、礼部侍郎、散骑常侍。人品耿直，曾直言上谏唐太宗取消诸侯，为太宗采纳。曾受命修订五礼、律令。另外，据《安平县志》载：李百药及家族墓地遗址在今河北省安平县程油子乡寺店村南。